Blå mandag i Aalborg City Selv om Aalborg heldigvis har været forskånet for større problemer, når konfirmander i tusindvis holder Blå Mandag i Nordjyllands metropol, så har Aalborg City alligevel valgt at sætte ekstra vagter ind i gaderne, således at forældrene roligt kan sende deres børn til byen. - I Aalborg City har vi indgået en særaftale med G4 Group om, at firmaet sætter ekstra personale på alle mandage i april og maj. For os er det vigtigt, at alle føler sig trygge ved at komme til Aalborg, understreger direktør i Aalborg City, Flemming Thingbak. Telefonnumre til en voksen I den forbindelse er der etableret to telefonnumre, som konfirmanderne kan ringe på, hvis de føler behov for at snakke med en voksen: 4052 1377 og 2035 1704. Aalborg lokker Aalborg er den helt store magnet, når konfirmanderne skal på den store morskabs- og shoppingtur. Sådan har det været i generationer. Karolinelund er åben Karolinelund, der indleder sæsonen den 26. april, holder ekstraordinært åbent alle mandage for konfirmanderne, hvor der endda er fri entré, og i samarbejde med Sparekassen Himmerland tilbyder Aalborg City, at alle konfirmander kan køre gratis med særtog fra centrum til Karolinelund. - Vi ser heldigvis, at rigtigt mange forældre vælger at tage med deres børn til Blå Mandag i Aalborg. Det er vi glade for, og vi håber, at forældrene vil benytte lejligheden til at kigge indenfor i de mange specialbutikker eller besøge vore restauranter, caféer eller bryghuset, mens børnene hygger sig i trygge rammer i byens gader. Folder til nordjyske konfirmander Aalborg City har forud for forårets konfirmationer sendt en folder ud til 6000 konfirmander i hele Nordjylland. I folderen kan børnene og deres forældre læse om, hvad Aalborg har at byde på, åbningstider i forretninger og attraktioner, bykort og meget meget mere.

Opsummering:
Aalborg City passer ekstra godt på årets konfirmander. Ekstra vagter er sat ind for at passe på børnene, når de skal fejre blå mandag.